Etzebeth-neefs sal nie vervolg word nieEben Etzebeth. Foto: Twitter Adv. Nicolette Bell, waarnemende direkteur van openbare vervolging in die Wes-Kaap, sal nie Emile en Eben Etzebeth vervolg nie, omdat daar nie ŉ vooruitsig vir ŉ suksesvolle vervolging bestaan nie. Emile Etzebeth (32), neef van die Springbokrugbyspeler Eben Etzebeth, het vroeër in die Hopefield-landdroshof verskyn op twee aanklagte van aanranding met die doel om ernstig te beseer. Dit spruit uit ŉ voorval in die vroeë oggendure op 25 Augustus 2019 buite ŉ kroeg in Langebaan. Twee inwoners het aanvanklik aangevoer Eben het hulle aangerand en rassistiese uitlatings gemaak. Ná ŉ uitgerekte ondersoek is die twee aanklagte van aanranding eerder teen Emile Etzebeth aanhangig gemaak. Emile se regsverteenwoordigers het, ná die besluit om hom te vervolg, die waarnemende direkteur van openbare vervolging genader om die aanklagte terug te trek. Eric Ntabazalila, woordvoerder van die nasionale vervolgingsgesag, sê die staat het met twee onafhanklike getuies gekonsulteer. Die staat sou op dié twee persone se getuienis staat maak om met vervolging voort te gaan. Een van die getuies kon egter nie die persoon uitken wat die twee klaers na bewering aangerand het nie. Die staat kon ook nie staat maak op die tweede getuie se oorspronklike uitkenning nie. Adv. Bell het gesê die hof moet die inherente waarskynlikheid oorweeg om ŉ saak bo redelike twyfel te kan bewys. “Ek is van mening dat daar geen vooruitsig bestaan op ŉ suksesvolle vervolging nie. Ek sal dus nie Emile Etzebeth en Eben Etzebeth vervolg nie.”